Varði meistararitgerð um áhrif mengunar á sauðfé við Hvalfjörð Mánudaginn 12. maí síðastliðinn varði Gyða S. Björnsdóttir meistaranemi í umhverfis - og auðlindafræði við Háskóla Íslands , lokaverkefni sitt sem ber heitið „ Sýnir sauðfé við Hvalfjörð merki um líffræðilegt álag af völdum mengunar ? “ Til þess að meta hvort bændur hafi orðið varir við einhver neikvæð heilsufarseinkenni hjá sauðfé vegna hugsanlegrar mengunar frá iðjuverunum á Grundartanga , var send spurningakönnun á alla bæi þar sem voru tíu kindur eða fleiri . Könnunin var send til bænda í Kjósarhreppi , Hvalfjarðarsveit og Borgarbyggð , alls á 222 bæi . Einnig var stuðst við gögn úr gæðastýringu í sauðfjárrækt og tekin viðtöl við bændur í Hvalfjarðarsveit . Svörum var skipt eftir því hvort býli voru í 14 km fjarlægð eða nær iðjuverunum annars vegar eða í meira en 14 km fjarlægð hins vegar . Niðurstöður spurningakönnunar leiddu í ljós almenna ánægju bænda með heilsufar sauðfjár og reyndist ekki munur á svörum hópanna . Fleiri bændur fjær iðjuverunum eru þátttakendur í gæðastýringu og skrá marktækt fleiri atriði sem tengjast heilsu sauðfjár . Af þeim sem eru þátttakendur í gæðastýringu reyndust marktækt fleiri bændur í nágrenni iðjuveranna hafa orðið varir við bletti á framtönnum sauðfjár og lélega ull , en rannsóknir hafa sýnt að hvoru tveggja geti verið afleiðing of mikils flúors í fóðri . Ekki reyndist munur hvað varðar önnur neikvæð heilsufarseinkenni sem spurt var um . Nánar er fjallað um meistararitgerðina í Skessuhorni vikunnar sem kom út í gær .